text: Købmænd jubler over udsigt til tysk dåsepant
  30 april 2015 kl. 11.13
  Hvis pant på tyske dåser købt over grænsen bliver virkelighed, så er det rigtig godt nyt for de danske butikker. Sådan lyder analysen fra De Samvirkende Købmænd. Det skriver JydskeVestkysten.
  Tyskerne er klar til at lægge en afgift på de sodavands- og øldåser, der bliver solgt over grænsen, og det vil sende noget af grænsehandlen tilbage til Danmark. Det mener De Samvirkende Købmænd.
  - Nu skal man aldrig sælge skindet, før bjørnen er skudt. Men vi krydser fingre for, at der kommer en aftale, så der bliver fair konkurrence med grænsehandlen. Kommer det på plads vil det skabe større omsætning og mere beskæftigelse i de danske butikker, siger John Wagner, administrerende direktør i De Samvirkende Købmænd til JV.dk.
  Danskerne slæber ifølge Flensborg Avis hvert år mere end én milliard øl- og sodavandsdåser over grænsen.
  